Volgogrado sritis

Volgogrado sritis () – federacinė sritis Rusijoje, Pietų federalinėje apygardoje. Ribojasi su Rostovo sritimi vakaruose, su Voronežo sritimi šiaurės vakaruose, su Saratovo sritimi šiaurėje, su Kazachstanu rytuose, su Astrachanės sritimi ir Kalmukija pietuose. Administracinis centras – Volgogradas.

 Geografija 

Sritis yra Rytų Europos lygumos pietrytiniame pakraštyje. Palei Volgos dešinįjį krantą iškilusi Pavolgio aukštuma (aukštis iki 358 m). Klimatas vidutinių platumų, žemyninis. Vidutinė sausio mėnesio temperatūra nuo -8 °C iki -12 °C, liepos mėnesio +23 °C. Vidutinis metinis kritulių kiekis 350 mm, dažnos sausros. Pagrindinės upės: Volga (patvenkta Volgogrado tvenkiniu) ir Donas (patvenktas Cimliansko tvenkiniu) bei šio intakai – Medvedica ir Chopioras. Srities rytuose yra druskingų ežerų (didžiausias – Eltono). Vakaruose vyrauja miškastepės ir stepės, o rytinėje dalyje – pusdykumės.

 Miestai 

Didžiausi Volgogrado srities miestai (2007 m., tūkst. gyventojų):
 Volgogradas – 986,4
 Volžskis – 307,3
 Kamyšinas – 120,0
 Michailovka – 59,1
 Uriupinskas – 40,7
 Frolovas – 39,5
 Kalačas prie Dono – 26,6
 Kotovas – 25,8

 Šaltiniai 

Kategorija:Volgogrado sritis